《满江红 五月廿三》
宋代·佚名

万甲胸中，问谁似、延安范老。当家事，出藩入相，黑头俱了。

绿野徜徉聊雅志，紫宸寤寐思英表。向修门、何日衮衣归，天教早。

诹吉卜，维熊兆。徵瑞梦，长庚耀。正尧蓂仲夏，八飞叶小。

千日早从菑疾退，一觞恰趁笙歌绕。算灵椿、何似栎堂春，他犹少。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。